ಅಪರಿಚಿತ_ಹಾರಾಡುವ_ವಸ್ತು
ತನಿಖೆಗಳು
ವರ್ಷಗಳು ಕಳೆಯುತ್ತಿದ್ದಂತೆ UFOಗಳು ತನಿಖೆಗಳಿಗೆ ಒಳಪಡುತ್ತಲೇ ಬಂದಿದ್ದು, ಈ ತನಿಖೆಗಳ ವ್ಯಾಪ್ತಿ ಹಾಗೂ ವೈಜ್ಞಾನಿಕ ನಿಖರತೆಯಲ್ಲಿ ವ್ಯಾಪಕ ಬದಲಾವಣೆಗಳಿವೆ. ಅಮೆರಿಕ ಸಂಯುಕ್ತ ಸಂಸ್ಥಾನಗಳು, ಕೆನಡಾ, ಯುನೈಟೆಡ್‌ ಕಿಂಗ್‌ಡಂ, ಜಪಾನ್, ಪೆರು, ಫ್ರಾನ್ಸ್‌, ಬೆಲ್ಜಿಯಂ, ಸ್ವೀಡನ್, ಬ್ರೆಝಿಲ್, ಚಿಲಿ, ಉರುಗ್ವೆ, ಮೆಕ್ಸಿಕೋ, ಸ್ಪೇನ್, ಮತ್ತು ಸೋವಿಯಟ್‌ ಒಕ್ಕೂಟದ ಸರ್ಕಾರಗಳು ಅಥವಾ ಸ್ವತಂತ್ರ ವಿದ್ವಾಂಸರು ಹಲವಾರು ಕಾಲಘಟ್ಟಗಳಲ್ಲಿ UFO ವರದಿಗಳನ್ನು ತನಿಖೆ ಮಾಡಿರುವುದು ಎಲ್ಲೆಡೆ ತಿಳಿದಿರುವ ವಿಷಯ. ಅತ್ಯಂತ ಪ್ರಸಿದ್ಧವಾಗಿರುವ ಸರ್ಕಾರಿ ಅಧ್ಯಯನಗಳಲ್ಲಿ ಈ ಮುಂದಿನವು ಸೇರಿವೆ: ಸ್ವೀಡಿಷ್‌ ಸೇನೆಯು (೧೯೪೬–೧೯೪೭) ಕೈಗೊಂಡ ಪ್ರೇತ ಕ್ಷಿಪಣಿಗಳು ತನಿಖೆ; ಅಮೆರಿಕ ಸಂಯುಕ್ತ ಸಂಸ್ಥಾನಗಳ ವಾಯುಪಡೆಯು ೧೯೪೭ರಿಂದ ೧೯೬೯ರವರೆಗೆ ನಡೆಸಿದ ಪ್ರಾಜೆಕ್ಟ್‌ ಬ್ಲೂ ಬುಕ್ ಹಾಗೂ ಇದಕ್ಕೂ ಮುಂಚಿನ ಪ್ರಾಜೆಕ್ಟ್‌ ಸೈನ್‌ ಮತ್ತು ಪ್ರಾಜೆಕ್ಟ್‌ ಗ್ರಜ್‌; ಗ್ರೀನ್‌ ಫೈರ್‌ಬಾಲ್ಸ್‌ ಕುರಿತಾಗಿ U.S. ಸೇನೆ/ವಾಯುಪಡೆ ನಡೆಸಿದ ಪ್ರಾಜೆಕ್ಟ್‌ ಟ್ವಿಂಕಲ್ ರಹಸ್ಯ ತನಿಖೆ‌, ಬ್ಯಾಟೆಲ್ಲೆ ಮೆಮೊರಿಯಲ್ ಇನ್‌ಸ್ಟಿಟ್ಯೂಟ್‌ ವತಿಯಿಂದ ಕೈಗೊಳ್ಳಲಾದ ರಹಸ್ಯ USAF ಪ್ರಾಜೆಕ್ಟ್‌ ಬ್ಲೂ ಬುಕ್ ವಿಶೇಷ ವರದಿ #೧೪, ಮತ್ತು ಬ್ರೆಝಿಲಿಯನ್‌ ವಾಯುಪಡೆಯ ವತಿಯಿಂದ ಕೈಗೊಳ್ಳಲಾದ ಆಪರೇಷನ್‌ ಸಾಸರ್‌ (೧೯೭೭). ಫ್ರಾನ್ಸ್‌ ದೇಶವು ತನ್ನ ಬಾಹ್ಯಾಕಾಶ ಸಂಸ್ಥೆಯಾದ CNESನ ವ್ಯಾಪ್ತಿಯೊಳಗೆ (GEPAN/SEPRA/GEIPAN) ೧೯೭೭ರಿಂದಲೂ ತನಿಖೆ ನಡೆಸಿಕೊಂಡು ಬರುತ್ತಿದೆ; ಅದೇ ರೀತಿಯಲ್ಲಿ ಉರುಗ್ವೆ ದೇಶವೂ ೧೯೮೯ರಿಂದಲೂ ತನಿಖೆ ನಡೆಸಿಕೊಂಡು ಬರುತ್ತಿದೆ. USAFನ ಕಾಂಡಾನ್‌ ಸಮಿತಿಯಿಂದ ಕೈಗೊಳ್ಳಲಾದ ಸಾರ್ವಜನಿಕ ಸಂಶೋಧನಾ ಪ್ರಯತ್ನವೊಂದು ೧೯೬೮ರಲ್ಲಿ ನಕಾರಾತ್ಮಕ ನಿರ್ಧಾರವೊಂದನ್ನು ತಳೆದು, UFOಗಳ ಕುರಿತಾದ US ಸರ್ಕಾರದ ಅಧಿಕೃತ ತನಿಖೆಗೆ ಪೂರ್ಣವಿರಾಮವನ್ನು ಹಾಕಿತು. ಆದರೂ, ಸರ್ಕಾರದ ವಿವಿಧ ಗುಪ್ತಚರ ಸಂಸ್ಥೆಗಳು ಅನಧಿಕೃತವಾಗಿ ತನಿಖೆ ಅಥವಾ ಸನ್ನಿವೇಶದ ಮೇಲ್ವಿಚಾರಣೆಯನ್ನು ಮುಂದುವರಿಸಿಕೊಂಡು ಬಂದಿರುವುದನ್ನು ಕೆಲವು ದಾಖಲೆಪತ್ರಗಳು ಸೂಚಿಸುತ್ತವೆ. ಪ್ರಾಜೆಕ್ಟ್‌ ಬ್ಲೂ ಬುಕ್‌ನಂಥ ಸರ್ಕಾರದ ಅನೇಕ ಅಧ್ಯಯನಗಳೂ ಸೇರಿದಂತೆ, ಬಹುತೇಕ UFO ಸಂಶೋಧನೆಯು ವೈಜ್ಞಾನಿಕವಾಗಿ ಅಪೂರ್ಣವಾಗಿದೆ, ಹಾಗೂ ಈ ವಿದ್ಯಮಾನದೊಂದಿಗೆ ಪುರಾಣ ಮತ್ತು ಧರ್ಮಶ್ರದ್ಧೆಗಳು ಆಗಿಂದಾಗ್ಗೆ ತಳುಕು ಹಾಕಿಕೊಳ್ಳುತ್ತಲೇ ಇರುತ್ತವೆ ಎಂದು ಜಾಕ್ವೆಸ್‌ ವಲ್ಲೀ ಎಂಬ ವಿಜ್ಞಾನಿ ಹಾಗೂ ಪ್ರಸಿದ್ಧ UFO ಸಂಶೋಧಕ ವಾದಿಸಿದ್ದಾನೆ. ಅಧಿಕೃತ ವಿಜ್ಞಾನವು UFO ವಿದ್ಯಮಾನಕ್ಕೆ ಸೂಕ್ತರೀತಿಯ ಗಮನ ಕೊಡದಿರುವ ಕಾರಣ ಉಂಟಾಗಿರುವ ನಿರ್ವಾತವನ್ನು ಸ್ವಯಂ-ಶೈಲಿಯ ವಿಜ್ಞಾನಿಗಳು ಆಗಾಗ ತುಂಬುತ್ತಾರೆ ಎಂದು ವಲ್ಲೀ ಅಭಿಪ್ರಾಯಪಡುತ್ತಾನೆ. ಆದರೆ ನೂರಾರು ವೃತ್ತಿಪ್ರವೀಣ ವಿಜ್ಞಾನಿಗಳು ಖಾಸಗಿಯಾಗಿ UFO ಅಧ್ಯಯನವನ್ನು ಮುಂದುವರೆಸಿಕೊಂಡು ಹೋಗುತ್ತಾರೆ; ಇದನ್ನು "ಅಗೋಚರ ಕಾಲೇಜು" ಎಂದು ಕರೆಯಬಹುದು ಎಂದೂ ಆತ ಹೇಳುತ್ತಾನೆ. ಕಟ್ಟುನಿಟ್ಟಾದ ಅಧ್ಯಯನದ ಮೂಲಕ ಹೆಚ್ಚಿನದನ್ನೇನಾದರೂ ಕಲಿಯಲು ಸಾಧ್ಯವಿದೆ. ಆದರೆ ಈ ಕುರಿತು ಅಂಥ ದೊಡ್ಡ ಪ್ರಮಾಣದ ಕೆಲಸವೇನೂ ಆಗಿಲ್ಲ ಎಂದೂ ಆತ ವಾದಿಸುತ್ತಾನೆ. UFOಗಳ ಕುರಿತು ಮುಖ್ಯವಾಹಿನಿಯ ಅಲ್ಪ ಪ್ರಮಾಣದ ವೈಜ್ಞಾನಿಕ ಅಧ್ಯಯನವು ನಡೆದಿದೆ, ಮತ್ತು ಮುಖ್ಯವಾಹಿನಿಯ ವೈಜ್ಞಾನಿಕ ಸಾಹಿತ್ಯದಲ್ಲಿ ಈ ವಿಷಯವು ಅಲ್ಪ ಪ್ರಮಾಣದ ಗಂಭೀರ ಗಮನವನ್ನು ಪಡೆದುಕೊಂಡಿದೆ. UFOಗಳ ಕುರಿತ ಅಧ್ಯಯನವನ್ನು ಮುಂದುವರಿಸಿಕೊಂಡು ಹೋಗುವುದರಿಂದ ವಿಜ್ಞಾನವು ಅಭಿವೃದ್ಧಿಯಾಗುತ್ತದೆ ಎಂಬ ನಿರೀಕ್ಷೆಯಲ್ಲಿ ಅದನ್ನು ಸಮರ್ಥಿಸಲಾಗುವುದಿಲ್ಲ ಎಂದು ಎಡ್ವರ್ಡ್‌ ಕಾಂಡಾನ್‌ ಹೇಳಿಕೆಯನ್ನು ನೀಡಿದ ನಂತರ, U.S.ನಲ್ಲಿನ ಈ ಕುರಿತಾದ ಅಧಿಕೃತ ಅಧ್ಯಯನಗಳು ೧೯೬೯ರ ಡಿಸೆಂಬರ್‌ನಲ್ಲಿ ಕೊನೆಗೊಂಡವು. ಕಾಂಡಾನ್‌ ವರದಿ ಹಾಗೂ ಈ ತೀರ್ಮಾನಗಳನ್ನು ಕಾಂಡಾನ್‌ ಸದಸ್ಯನಾಗಿದ್ದ ನ್ಯಾಷನಲ್‌ ಅಕೆಡೆಮಿ ಆಫ್‌ ಸೈಂಟಿಸ್ಟ್ಸ್‌ ಕೂಟವು ಅನುಮೋದಿಸಿತು. ಆದರೂ, AIAAನ UFO ಉಪಸಮಿತಿಯು ಕೈಗೊಂಡ ಒಂದು ವೈಜ್ಞಾನಿಕ ಅವಲೋಕನವು ಕಾಂಡಾನ್‌ನ ತೀರ್ಮಾನವನ್ನು ನಿರಾಕರಿಸಿತು. ವರದಿಯಾದ ಪ್ರಕರಣಗಳ ಪೈಕಿ ಕಡೇಪಕ್ಷ ೩೦%ನಷ್ಟು ಭಾಗ ವಿವರಣೆಗೆ ನಿಲುಕಿಲ್ಲ. ಆದ್ದರಿಂದ ಅಧ್ಯಯನವನ್ನು ಮುಂದುವರಿಸುವುದರ ಮೂಲಕ ವೈಜ್ಞಾನಿಕ ಪ್ರಯೋಜನ ಪಡೆಯಲು ಸಾಧ್ಯವಿದೆ ಎಂದು ಈ ಉಪಸಮಿತಿಯು ಸೂಚಿಸಿತು. ಎಲ್ಲಾ UFO ಪ್ರಕರಣಗಳೂ ದಂತಕಥೆಗಳ ಸ್ವರೂಪದಲ್ಲಿ ಇವೆಯಾದ್ದರಿಂದ ಅವೆಲ್ಲವನ್ನೂ ರಂಜಕವಲ್ಲದ ನೈಸರ್ಗಿಕ ವಿದ್ಯಮಾನಗಳೆಂಬಂತೆ ವಿವರಿಸಬಹುದು ಎಂಬ ಸಮರ್ಥನೆಯನ್ನೂ ನೀಡಲಾಯಿತು. ಮತ್ತೊಂದೆಡೆ, ಜನಪ್ರಿಯ ಮುದ್ರಣ ಮಾಧ್ಯಮದಲ್ಲಿ ವರದಿಯಾಗಿರುವ ಅಂಶಗಳನ್ನು ಬಿಟ್ಟರೆ, ವೈಜ್ಞಾನಿಕ ವೀಕ್ಷಣೆಗೆ ಸಂಬಂಧಿಸಿದ ಮಾಹಿತಿಯ ಕುರಿತು ವಿಜ್ಞಾನಿ ಸಮುದಾಯವು ಸೀಮಿತ ಜ್ಞಾನವನ್ನು ಹೊಂದಿದೆ ಎಂದೂ ಇದೇ ಸಮಯದಲ್ಲಿ ವಾದಿಸಲಾಯಿತು. ಕಾಂಡಾನ್‌ ವರದಿಯ ಬಿಡುಗಡೆಗೆ ಮುಂಚೆ ಹಾಗೂ ನಂತರ ವಿವಾದಗಳು ಅದನ್ನು ಸುತ್ತುವರಿದಿವೆ. "ಅಸಂಖ್ಯಾತ ವಿಜ್ಞಾನಿಗಳಿಂದ, ಅದರಲ್ಲೂ ನಿರ್ದಿಷ್ಟವಾಗಿ ಪ್ರಬಲವಾದ AIAA ಕೂಟದಲ್ಲಿರುವ ವಿಜ್ಞಾನಿಗಳಿಂದ ಈ ವರದಿಯು ಅತ್ಯಂತ ಕಟುವಾಗಿ ಟೀಕಿಸಲ್ಪಟ್ಟಿದೆ. ಸದರಿ ಕೂಟದ ವಿಜ್ಞಾನಿಗಳು UFOಗಳ ಕುರಿತು ಹದವರಿತ, ಆದರೆ ನಿರಂತರವಾದ ವೈಜ್ಞಾನಿಕ ಕೆಲಸವನ್ನು ನಡೆಸುವ ಕುರಿತು ಶಿಫಾರಸು ಮಾಡಿದ್ದರು" ಎಂದು ಸಮರ್ಥಿಸಲಾಗಿದೆ. . AAAS ಕೂಟವನ್ನು ಉದ್ದೇಶಿಸಿ ಹೇಳಿಕೆ ನೀಡಿದ ಜೇಮ್ಸ್‌ ಇ. ಮೆಕ್‌ಡೊನಾಲ್ಡ್‌, ಸಮಸ್ಯೆಯ ಸಮರ್ಪಕ ಅಧ್ಯಯನಗಳನ್ನು ಕೈಗೊಳ್ಳುವಲ್ಲಿ ವಿಜ್ಞಾನವು ವಿಫಲವಾಗಿದೆ ಎಂದು ತನ್ನ ಭಾವನೆ ಎಂದು ಹೇಳಿ, ವೈಜ್ಞಾನಿಕವಾಗಿ ಅಪೂರ್ಣವಾಗಿದೆ ಎಂಬ ಕಾರಣಕ್ಕಾಗಿ ಕಾಂಡಾನ್ ವರದಿ ಹಾಗೂ US ವಾಯುಪಡೆಯು ಕೈಗೊಂಡ ಮುಂಚಿನ ಅಧ್ಯಯನಗಳನ್ನು ಟೀಕಿಸಿದ. ಕಾಂಡಾನ್‌ ತಳೆದ ತೀರ್ಮಾನಗಳಿಗೆ ಏನು ಆಧಾರವಿದೆ ಎಂದೂ ಪ್ರಶ್ನಿಸಿದ ಆತ, UFOಗಳ ಕುರಿತಾದ ವರದಿಗಳು "ವೈಜ್ಞಾನಿಕ ನ್ಯಾಯಾಲಯದಾಚೆಗೆ ನಗೆಪಾಟಲಿಗೀಡಾಗಿವೆ" ವಾದಿಸಿದ. ೧೯೪೮ರಿಂದಲೂ USAFನ ಸಮಾಲೋಚಕನ ಸ್ಥಾನದಲ್ಲಿ ಕಾರ್ಯನಿರ್ವಹಿಸುತ್ತಿದ್ದ ಮತ್ತು ಆ ಕಾರಣದಿಂದಾಗಿಯೇ ಅತ್ಯಂತ ಪ್ರಾಜ್ಞ ವಿಜ್ಞಾನಿ ಎನಿಸಿಕೊಂಡಿದ್ದ ಜೆ. ಅಲನ್‌ ಹೈನೆಕ್‌ ಎಂಬ ಖಗೋಳಶಾಸ್ತ್ರಜ್ಞ ಈ ವಿಷಯದೊಂದಿಗೆ ಸಂಪರ್ಕ ಇರಿಸಿಕೊಂಡಿದ್ದ. ಈತ ಕಾಂಡಾನ್‌ ಸಮಿತಿಯ ವರದಿಯನ್ನು ಕಟುವಾಗಿ ಟೀಕಿಸಿ, ನಂತರದಲ್ಲಿ ಎರಡು ಅತಾಂತ್ರಿಕ ಪುಸ್ತಕಗಳನ್ನು ಬರೆದ. ತಬ್ಬಿಬ್ಬಾಗಿಸುವ ರೀತಿಯಲ್ಲಿರುವಂತೆ ತೋರುತ್ತಿದ್ದ UFO ವರದಿಗಳ ಕುರಿತು ತನಿಖೆ ನಡೆಸುವಲ್ಲಿ ಈ ಪುಸ್ತಕಗಳು ಪ್ರಕರಣವನ್ನು ಸಜ್ಜುಗೊಳಿಸಿದವು. UFOಗಳು ನಿರ್ವಿವಾದವಾಗಿ ನಿಜವಾದ, ಭೌತಿಕ ವಸ್ತುಗಳಾಗಿದ್ದು ಭೂಮ್ಯತೀತ ಮೂಲದಿಂದ ಬಂದವಾಗಿವೆ ಎಂಬುದನ್ನಾಗಲೀ, ಅಥವಾ ಅವು ರಾಷ್ಟ್ರೀಯ ರಕ್ಷಣೆಗೆ ಸಂಬಂಧಪಟ್ಟಂತೆ ಕಳವಳಕಾರಿ ವಿಷಯಗಳಾಗಿವೆ ಎಂಬುದನ್ನಾಗಲೀ ಸರ್ಕಾರದ ಯಾವುದೇ ಅಧಿಕೃತ ತನಿಖೆಯು ಎಂದೂ ಸಾರ್ವಜನಿಕವಾಗಿ ತೀರ್ಮಾನಿಸಿಲ್ಲ. ಬಹಳ ವರ್ಷಗಳಿಂದ ಅತಿ ರಹಸ್ಯದ ವಿಷಯಗಳೆಂದು ವರ್ಗೀಕರಿಸಲ್ಪಟ್ಟ ಅಧ್ಯಯನಗಳಲ್ಲೂ ಸಹ ಇದೇ ರೀತಿಯ ಋಣಾತ್ಮಕ ತೀರ್ಮಾನಗಳು ಕಂಡುಬಂದಿವೆ. UKಯ ಹಾರುವ ತಟ್ಟೆಯ ಕಾರ್ಯನಿರತ ಕೂಟವಾದ, ಪ್ರಾಜೆಕ್ಟ್‌ ಕಂಡೈನ್‌; ೧೯೪೮ ರಿಂದ ೧೯೫೧ರವರೆಗೆ ಗ್ರೀನ್‌ ಫೈರ್‌ಬಾಲ್ಸ್‌ಗೆ ಸಂಬಂಧಿಸಿದಂತೆ ನಿಯೋಜಿತವಾದ US ಸೇನಾ ತನಿಖಾಪಡೆಯಾದ US CIA-ಪ್ರಾಯೋಜಿತ ರಾಬರ್ಟ್‌ಸನ್‌ ಸಮಿತಿ, ಮತ್ತು USAFಗಾಗಿ ನಿಯೋಜಿತವಾದ, ೧೯೫೨ ರಿಂದ ೧೯೫೫ರವರೆಗಿನ ಬ್ಯಾಟೆಲ್ಲೆ ಮೆಮೊರಿಯಲ್ ಇನ್‌ಸ್ಟಿಟ್ಯೂಟ್‌ನ ಅಧ್ಯಯನ (ಪ್ರಾಜೆಕ್ಟ್‌ ಬ್ಲೂ ಬುಕ್ ವಿಶೇಷ ವರದಿ #೧೪) ಇವೇ ಮೊದಲಾದವು ಈ ಅಧ್ಯಯನಗಳಲ್ಲಿ ಸೇರಿವೆ. ಆರಂಭದಲ್ಲಿ ರಹಸ್ಯವಾಗಿಡಲ್ಪಟ್ಟಿದ್ದು ರಾಬರ್ಟ್‌ಸನ್‌ ಸಮಿತಿಯ ನಂತರ ೧೯೫೩ರಲ್ಲಿ ಮೊದಲ ಬಾರಿಗೆ ಜಾರಿಯಾದ ಹಾಗೂ UFOಗಳನ್ನು ಮೊದಲು ವ್ಯಾಖ್ಯಾನಿಸಿ, ಮಾಹಿತಿಯನ್ನು ಹೇಗೆ ಸಂಗ್ರಹಿಸಬೇಕು ಎಂಬುದನ್ನು ತಿಳಿಸಿದ್ದ USAF ರೆಗ್ಯುಲೇಷನ್ 200-2 ಎಂಬ ಕಟ್ಟಳೆಯು ಮುಚ್ಚುಮರೆಯಿಲ್ಲದೆ ತನ್ನ ಹೇಳಿಕೆಯನ್ನು ನೀಡಿತು. ವಿವರಣೆಗೆ ನಿಲುಕದ ಪ್ರಕರಣಗಳನ್ನು ಅಧ್ಯಯನ ಮಾಡುವುದಕ್ಕಿರುವ ಎರಡು ಕಾರಣಗಳೆಂದರೆ, ರಾಷ್ಟ್ರೀಯ ಭದ್ರತಾ ಕಾರಣಗಳು ಹಾಗೂ ಅದು ಒಳಗೊಂಡಿರಬಹುದಾದ ಸಂಭಾವ್ಯ ತಾಂತ್ರಿಕ ಮಗ್ಗುಲುಗಳು ಎಂದು ಹೇಳುವ ಮೂಲಕ ಭೌತಿಕ ಅಸ್ತಿತ್ವ ಹಾಗೂ ರಾಷ್ಟ್ರೀಯ ರಕ್ಷಣೆಗೆ ಸಂಬಂಧಿಸಿದ ಕಾಳಜಿಯನ್ನು ಅದು ಸೂಚಿಸಿತು. ಆದರೂ, ಸದರಿ ಪ್ರಕರಣಗಳ ಮೂಲಗಳ ಕುರಿತು ಯಾವುದೇ ಅಭಿಪ್ರಾಯವನ್ನು ಅದು ವ್ಯಕ್ತಪಡಿಸಲಿಲ್ಲ. (ಉದಾಹರಣೆಗೆ, ಒಂದು ವೇಳೆ UFOಗಳು ವಿದೇಶಿ ಅಥವಾ ಸ್ವದೇಶಿ ಮೂಲವನ್ನು ಹೊಂದಿದ್ದರೆ, ಇಂಥ ಮಾಹಿತಿಯನ್ನೂ ಮುಖ್ಯವೆಂದು ಪರಿಗಣಿಸಲಾಗುತ್ತದೆ.) ರಹಸ್ಯ ದಾಖಲೆಗಳೆಂದು ಹೇಳಲಾದ, ೧೯೪೭ರಲ್ಲಿನ USAFನ ಮೊದಲೆರಡು ಅಧ್ಯಯನಗಳೂ ಸಹ ನಿಜವಾದ ಭೌತಿಕ ವಿಮಾನದ ಇರುವಿಕೆಯ ಕುರಿತು ತೀರ್ಮಾನಕ್ಕೆ ಬಂದವಾದರೂ, ಅದರ ಮೂಲದ ಕುರಿತು ಯಾವುದೇ ಅಭಿಪ್ರಾಯವನ್ನು ನೀಡಲಿಲ್ಲ. (ಮುಂದಿನ ಭಾಗದಲ್ಲಿ ನೀಡಲಾಗಿರುವ ಅಮೆರಿಕದ ತನಿಖೆಗಳ ಕುರಿತು ಗಮನಿಸಿ) ಈ ಆರಂಭಿಕ ಅಧ್ಯಯನಗಳು ೧೯೪೭ರ ಅಂತ್ಯದ ಹೊತ್ತಿಗೆ USAFನ ಮೊಟ್ಟಮೊದಲ ಅರೆ-ಸಾರ್ವಜನಿಕ ಅಧ್ಯಯನವಾದ ಪ್ರಾಜೆಕ್ಟ್‌ ಸೈನ್‌ನ ಸೃಷ್ಟಿಗೆ ಕಾರಣವಾದವು. ೧೯೪೮ರಲ್ಲಿ ಪ್ರಾಜೆಕ್ಟ್‌ ಸೈನ್‌ ಒಂದು ಅತಿ ರಹಸ್ಯಾತ್ಮಕ ಅಭಿಪ್ರಾಯವನ್ನು ಬರೆದು (ಸನ್ನಿವೇಶದ ಅಂದಾಜನ್ನು ನೋಡಿ), ೧೯೯೯ರಲ್ಲಿ ಬಂದ ಖಾಸಗಿಯಾದ ಆದರೆ ಉನ್ನತ ಮಟ್ಟದ ಫ್ರೆಂಚ್ COMETA ಅಧ್ಯಯನದಂತೆಯೇ, ಅತ್ಯುತ್ತಮವಾದ UFO ವರದಿಗಳು ಪ್ರಾಯಶಃ ಒಂದು ಭೂಮ್ಯತೀತ ವಿವರಣೆಯನ್ನು ಹೊಂದಿದ್ದವು ಎಂದು ತಿಳಿಸಿತು. ೧೯೪೮ರಲ್ಲಿ USAFಗೆ ಒಂದು ಅತಿ ರಹಸ್ಯದ ಅಭಿಪ್ರಾಯವನ್ನು ನೀಡಿದ ಸ್ವೀಡಿಷ್‌ ಸೇನೆಯು, ತನ್ನ ಒಂದಷ್ಟು ವಿಶ್ಲೇಷಕರು ನಂಬಿರುವಂತೆ ೧೯೪೬ರ ಪ್ರೇತ ಕ್ಷಿಪಣಿಗಳು ಮತ್ತು ನಂತರ ಬಂದ ಹಾರುವ ತಟ್ಟೆಗಳು ಭೂಮ್ಯತೀತ ಮೂಲಗಳನ್ನು ಹೊಂದಿದ್ದವು ಎಂದು ತಿಳಿಸಿತು. (ಇದರ ದಾಖಲೆ ಪತ್ರಕ್ಕಾಗಿ ಪ್ರೇತ ಕ್ಷಿಪಣಿಗಳು ವಿಭಾಗವನ್ನು ನೋಡಿ). ೧೯೫೪ರಲ್ಲಿ, ಜರ್ಮನಿಯ ಕ್ಷಿಪಣಿ ವಿಜ್ಞಾನಿ ಹರ್ಮನ್‌ ಓಬರ್ತ್‌ ಪಶ್ಚಿಮ ಜರ್ಮನಿಯ ಒಂದು ಆಂತರಿಕ ತನಿಖೆಯನ್ನು ಬಹಿರಂಗಪಡಿಸಿದ. ಅವನ ನೇತೃತ್ವ ಹೊಂದಿದ್ದ ಈ ತನಿಖೆಯು ಭೂಮ್ಯತೀತ ಮೂಲಕ್ಕೆ ಸಂಬಂಧಿಸಿದಂತೆ ಒಂದು ತೀರ್ಮಾನಕ್ಕೆ ಬಂದಿತಾದರೂ, ಈ ಅಧ್ಯಯನವನ್ನು ಎಂದಿಗೂ ಬಹಿರಂಗಪಡಿಸಲಿಲ್ಲ. ೧೯೫೨ ಮತ್ತು ೧೯೫೩ರಲ್ಲಿ ಬಂದ ಕೆನಡಾದ ಪ್ರಾಜೆಕ್ಟ್‌ ಮ್ಯಾಗ್ನೆಟ್‌ ನೀಡಿದ ರಹಸ್ಯಾತ್ಮಕ, ಆಂತರಿಕ ವರದಿಗಳು ಕೂಡಾ ಭೂಮ್ಯತೀತ ಮೂಲಗಳ ಸಂಭವನೀಯತೆಯನ್ನು ಹೆಚ್ಚಿನ ರೀತಿಯಲ್ಲಿ ಸೂಚಿಸಿದವು. ಪ್ರಾಜೆಟ್‌ ಮ್ಯಾಗ್ನೆಟ್‌ ಆಗಲೀ ಅಥವಾ ನಂತರ ಬಂದ ಕೆನಡಾದ ರಕ್ಷಣಾ ಅಧ್ಯಯನಗಳಾಗಲೀ ಈ ರೀತಿಯದೊಂದು ತೀರ್ಮಾನವನ್ನು ಬಹಿರಂಗವಾಗಿ ಪ್ರಕಟಿಸಲಿಲ್ಲ. ವೈಜ್ಞಾನಿಕ ತನಿಖೆಗಾಗಿ ಮೀಸಲಾದ CIAನ ಕಚೇರಿಯ (OS/I) ವತಿಯಿಂದ ಅತ್ಯುನ್ನತ ರಹಸ್ಯದ ಮತ್ತೊಂದು U.S. ಅಧ್ಯಯನವನ್ನು ನಡೆಸಲಾಯಿತು. ಈ ರೀತಿಯದ್ದೊಂದು ಅಧ್ಯಯನವನ್ನು ಕೈಗೊಳ್ಳಲು ರಾಷ್ಟ್ರೀಯ ಭದ್ರತಾ ಮಂಡಳಿಯಿಂದ (NSC) ನಿರ್ದೇಶನ ಬಂದ ನಂತರ ೧೯೫೨ರ ಉತ್ತರಾರ್ಧದಲ್ಲಿ ಈ ಅಧ್ಯಯನವು ನಡೆಯಿತು. UFOಗಳು ರಾಷ್ಟ್ರೀಯ ಭದ್ರತೆಗೆ ಬೆದರಿಕೆ ಒಡ್ಡುವಷ್ಟರ ಮಟ್ಟಿಗಿನ ಸಾಮರ್ಥ್ಯ ಹೊಂದಿರುವ ನಿಜವಾದ ಭೌತಿಕ ವಸ್ತುಗಳಾಗಿವೆ ಎಂದು ಅವು ತೀರ್ಮಾನಿಸಿದವು. ಡಿಸೆಂಬರ್‌ನಲ್ಲಿ OS/Iನಿಂದ CIA ನಿರ್ದೇಶಕರಿಗೆ (DCI) ಬಂದ ಒಂದು ಜ್ಞಾಪಕಪತ್ರದ (ಮೆಮೊ) ಸಾರ ಹೀಗಿತ್ತು: "... ಅಲ್ಲೇನೋ ನಡೆಯುತ್ತಿದೆ ಮತ್ತು ಅದರ ಕುರಿತು ತಕ್ಷಣ ಗಮನಹರಿಸಬೇಕು ಎಂಬ ಬಗ್ಗೆ ಘಟನೆಗಳ ವರದಿಗಳು ನಮಗೆ ಮನವರಿಕೆ ಮಾಡಿಕೊಟ್ಟಿವೆ... U.S.ನ ಪ್ರಮುಖ ರಕ್ಷಣಾ ನೆಲೆಗಳ ಸುತ್ತಮುತ್ತಲ ಪ್ರದೇಶದಲ್ಲಿ ಅತಿ ಎತ್ತರದಲ್ಲಿ ಅತಿವೇಗವಾಗಿ ಸಂಚರಿಸುವ, ವಿವರಣೆಗೆ ನಿಲುಕದ ವಸ್ತುಗಳ ದೃಶ್ಯಗಳು ಈ ಸ್ವಭಾವವನ್ನು ಹೊಂದಿದ್ದು, ಅವನ್ನು ನೈಸರ್ಗಿಕ ವಿದ್ಯಮಾನವೆಂದಾಗಲೀ ಅಥವಾ ಯಾವುದೇ ತರಹದ ಅಂತರಿಕ್ಷ ವಾಹನಗಳೆಂದಾಗಲೀ ಕರೆಯಲಾಗುವುದಿಲ್ಲ." ಈ ವಿಷಯವನ್ನು ಎಷ್ಟೊಂದು ತುರ್ತಾಗಿ ಪರಿಗಣಿಸಲಾಯಿತೆಂದರೆ, NSCಗೆ ಕಳಿಸಲು DCIನಿಂದ ಜ್ಞಾಪಕಪತ್ರದ ಕರಡೊಂದನ್ನು ಸಿದ್ಧಪಡಿಸಿದ OS/I, UFOಗಳ ಕುರಿತು NSCಯು ಒಂದು ತನಿಖೆಯನ್ನು ಪ್ರಾರಂಭಿಸಬೇಕು ಎಂದು ಪ್ರಸ್ತಾಪಿಸಿ, ಗುಪ್ತಚರ ಇಲಾಖೆ ಮತ್ತು ರಕ್ಷಣಾ ಸಂಶೋಧನೆ ಹಾಗೂ ಅಭಿವೃದ್ಧಿ ಸಮುದಾಯದಾದ್ಯಂತ ಇದನ್ನೊಂದು ಆದ್ಯತಾ ಯೋಜನೆಯಂತೆ ಪರಿಗಣಿಸಬೇಕು ಎಂದು ತಿಳಿಸಿತು. UFOಗಳ ಸಮಸ್ಯೆಯನ್ನು ಅಧ್ಯಯನ ಮಾಡಲು ಉನ್ನತ-ಮಟ್ಟದ ವಿಜ್ಞಾನಿಗಳ ಬಾಹ್ಯ ಸಂಶೋಧನಾ ಯೋಜನೆಯೊಂದನ್ನು, ಅಂದರೆ ರಾಬರ್ಟ್‌ಸನ್‌ ಸಮಿತಿ ಎಂದು ಈಗ ಹೆಸರಾಗಿರುವ ತಂಡವೊಂದನ್ನು ಸ್ಥಾಪಿಸಿ ವಿಷಯವನ್ನು ಮುಂದೆ ವಿಶ್ಲೇಷಿಸಬೇಕು ಎಂದೂ ಸಹ ಅದು DCIಯನ್ನು ಒತ್ತಾಯಿಸಿತು. ೧೯೫೩ರ ಜನವರಿಯಲ್ಲಿ ರಾಬರ್ಟ್‌ಸನ್‌ ಸಮಿತಿಯಿಂದ ಋಣಾತ್ಮಕ ತೀರ್ಮಾನಗಳು ಬಂದ ನಂತರ OS/I ತನಿಖೆಯನ್ನು ಹಿಂತೆಗೆದುಕೊಳ್ಳಲಾಯಿತು. ಕೆಲವೊಂದು ಸಾರ್ವಜನಿಕ ಸರ್ಕಾರಿ ತೀರ್ಮಾನಗಳು ಭೌತಿಕ ಅಸ್ತಿತ್ವದ ಕುರಿತು ಸೂಚಿಸಿದವು. ಭೂಮ್ಯತೀತ ಮೂಲಗಳ ಸಾಧ್ಯತೆಯನ್ನು ಅವು ತಳ್ಳಿಹಾಕಲಿಲ್ಲವಾದರೂ, ಅದಕ್ಕೆ ಸಂಬಂಧಿಸಿದ ಮಾಹಿತಿಯ ಕೊರತೆಯಿಂದಾಗಿ ಆ ಕುರಿತು ತೀರ್ಮಾನಕ್ಕೆ ಬರಲಿಲ್ಲ. ತಮ್ಮ ವಾಯುಪ್ರದೇಶದ ಮೇಲಿರುವ ಬೃಹತ್‌ ತ್ರಿಕೋನಗಳ ಕುರಿತಾಗಿ ೧೯೮೯–೧೯೯೧ರಲ್ಲಿ ನಡೆದ ಬೆಲ್ಜಿಯನ್‌ ಸೇನಾ ತನಿಖೆ ಮತ್ತು ಇತ್ತೀಚೆಗೆ ೨೦೦೯ರಲ್ಲಿ ನಡೆದ ಉರುಗ್ವೆ ವಾಯುಪಡೆಯ ಅಧ್ಯಯನದ ತೀರ್ಮಾನ (ಕೆಳಗೆ ನೋಡಿ) ಇದಕ್ಕೆ ಉದಾಹರಣೆಗಳಾಗಿವೆ. ಕೆಲವೊಂದು ಖಾಸಗಿ ಅಧ್ಯಯನಗಳು ತಮ್ಮ ತೀರ್ಮಾನದಲ್ಲಿ ತಟಸ್ಥವಾಗಿದ್ದರೂ ಸಹ, ವಿವರಿಸಲಾಗದ ಮುಖ್ಯ ಪ್ರಕರಣಗಳು ನಿರಂತರವಾದ ವೈಜ್ಞಾನಿಕ ಅಧ್ಯಯನಕ್ಕಾಗಿ ಅವಶ್ಯಕವಾಗಿವೆ ಎಂದು ವಾದಿಸಿದವು. ೧೯೯೮ರ ಸ್ಟರ್ರಾಕ್‌ ಸಮಿತಿಯ ಅಧ್ಯಯನ ಮತ್ತು ೧೯೭೦ರಲ್ಲಿ ಬಂದ ಕಾಂಡಾನ್‌ ವರದಿಯ AIAA ಅವಲೋಕನಗಳು ಇದಕ್ಕೆ ಉದಾಹರಣೆಗಳಾಗಿವೆ.